Vrou op Hermanus week voor 96ste vermoor | Netwerk24
Deur Jana Breytenbach 14 September 2018 19:35
Sy sou haar 96ste verjaardag oor 'n week gevier het en het planne gehad vir 'n Sondagfees saam met haar bure.
Joan Anderson (95) is dood in haar woonstel aangetref op Hermanus. Foto: Verskaf
Joan Anderson is egter Donderdag in haar woonstel vermoor.
Goeie vriende het haar beskryf as 'n baie "onafhanklike, wonderlike en vriendelike mense met 'n goeie sin vir humor". Sy was ook baie privaat, maar altyd reg om saam met vriende te kuier.
Alnderson het 28 jaar in 'n woonstel in 'n kompleks op Hermanus gewoon. Daar is 14 wooneenhede. Almal is baie na aanmekaar.
Die moord het skokgolwe deur die kompleks gestuur nadat Anderson se lyk Donderdag omstreeks 17:00 in haar eenheid aangetref het.
Sy is vasgebind, 'n handdoek is om haar kop vasgemaak en sy is in 'n groot hoeveelheid bloed in die bad gevind.
Volgens die polisie is Anderson vermoor.
'n Polisielint is die stille getuienis nadat 'n bejaarde vrou dood in haar woonstel op Hermanus gevind is. Foto: Adrian de Kock
Hy kon nie meer inligting bekend maak nie. "Die omstandighede rondom die moord word ondersoek."
Ruth Veary, 'n jare lange vriendin en kollega, sê sy gaan Anderson vreeslik mis.
"Sy was 'n wonderlike mens met 'n baie sterk werketiek en het tot op die laaste nog gewerk."
Anderson was baie jare lank die persoonlike assistent van David Rawdon, wat die Marine- Lanzerac en Matjiesfontein-hotelle besit en bestuur het.
Sy het tot Maart vanjaar nog saam met Veary gewerk by 'n maatskappy wat vakansiewoonstelle verhuur.
"Sy was 'n baie dapper vrou," het Veary gesê, met verwysing na 'n rooftog verlede jaar by hul kantore toe twee mans ingebreek het en die kluis se sleutel by Anderson geëis het.
"Sy het dit nie vir hulle gegee nie. Sy het bloot net geweier. Sy was so dapper."
Die twee mans is later vasgetrek, maar ná die onlangse protesaksie in Zwelihle, buite Hermanus, is die bewyse van die saak verbrand nadat die polisiestasie onder vlamme deurgeloop het. Omdat die staat nie meer bewyse teen hulle gehad het nie, moes die twee vermeende inbrekers 'n paar weke gelede vrygelaat word.
Die voordeur van Joan Anderson se woonstel op Hermanus is met polisielint verseël sodat niemand kan ingaan nie. Foto: Adrian de Kock
Volgens Veary was die owerhede besig om die bewyse weer saam te stel en Anderson het verlede week haar samewerking gegee.
Bure het Vrydag nog oor die skok en trauma gepraat.
Hulle sê hulle het daar nog nooit so iets in die kompleks gebeur nie.
"Sy het dit nie verdien nie. Sy was 'n wonderlike liefdevolle mens," het die egpaar Lewis gesê.
Anderson sou Sondag by hulle middagete gaan eet het om haar komende verjaardag te vier.
'n Pragtige groen tuin voor die woonstel waar Joan Anderson 28 jaar gewoon het. Foto: Adrian de Kock
Die kompleks word besit deur Forbes Investment Holdings van wie Stuart McLeod die voorsitter is.
By navrae oor die gebeure het sy woordvoerder, Priscilla Urquhart, gesê McLeod is diep geskok oor Anderson se dood.
"Die saak word nou deur die polisie ondersoek en daarom kan ons nie kommentaar daaroor lewer nie," het Urquhart gesê.
Anderson het alleen gewoon en is nooit getroud nie.
Geen begrafnisreëlings is nog bevestig nie.
* 'n Vorige weergawe van dié berig het verkeerdelik na die oorledene as Joan Alexander verwys. Netwerk24 vra om verskoning vir die fout.